[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.9.11.

COM(2009) 470 végleges

Javaslat:

A TANÁCS HATÁROZATA

a Közösség által a Déli Kékúszójú Tonhal Védelmével Foglalkozó Bizottságban képviselendő álláspont meghatározásáról

INDOKOLÁS

Az EK-Szerződés 300. cikke (2) bekezdésének második albekezdése értelmében amennyiben a regionális halászati gazdálkodási szervezeteknek joghatással bíró, de az intézményi keretüket nem kiegészítő vagy módosító határozatot kell hozniuk, a Közösség által képviselendő álláspontról a Bizottság javaslata alapján minősített többséggel a Tanács határoz.

E kötelezettségre való tekintettel, és az egyéb regionális halászati gazdálkodási szervezetekkel kapcsolatban született hasonló tanácsi határozatok és bizottsági javaslatok fényében az Európai Bizottság javaslatot tesz a Déli Kékúszójú Tonhal Védelmével Foglalkozó Bizottságban (CCSBT) képviselendő közösségi álláspontra. Az egységes fellépés érdekében e javaslat ugyanazt a megközelítést alkalmazza, mint a többi regionális halászati gazdálkodási szervezettel kapcsolatos határozat.

Javaslat:

A TANÁCS HATÁROZATA

a Közösség által a Déli Kékúszójú Tonhal Védelmével Foglalkozó Bizottságban képviselendő álláspont meghatározásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére, összefüggésben a 300. cikk (2) bekezdése második albekezdésével,

tekintettel a Bizottság javaslatára,

mivel:

(1) Az EK Szerződés 33. cikke, összefüggésben 32. cikkével előírja, hogy a közös halászati politika egyik célkitűzése az ellátás hozzáférhetőségének biztosítása. A 2371/2002/EK rendelet[1] előírja, hogy a Közösségnek az elővigyázatosság elvét kell alkalmaznia azon intézkedések meghozatalakor, amelyek az élő vízi erőforrások védelmére és megőrzésére vonatkoznak, biztosítva azok fenntartható kiaknázását, és hogy a halászati tevékenységnek a tengeri ökoszisztémákra gyakorolt hatása a lehető legkisebb legyen. A rendelet előírja továbbá, hogy a Közösség törekedjen a halászati gazdálkodásban az ökoszisztéma-alapú megközelítés fokozatos alkalmazására, valamint arra, hogy a halászati tevékenységek egy gazdaságilag életképes és versenyképes halászati ágazaton belül, hatékony módon folyjanak, megfelelő életszínvonalat biztosítva azok számára, akiknek megélhetése a halászattól függ, de figyelembe véve a fogyasztók érdekeit is.

(2) A Déli Kékúszójú Tonhal Védelmével Foglalkozó Bizottságot (CCSBT) a déli kékúszójú tonhal védelméről szóló egyezmény hozta létre. Az Európai Közösség a Déli Kékúszójú Tonhal Védelmével Foglalkozó Bizottságnak 2007 óta tagsággal nem rendelkező együttműködő fele, és kötelezettséget vállalt a CCSBT által elfogadott intézkedések végrehajtására a bizottságban és annak tudományos testületében tagsággal nem rendelkező együttműködő felekre vonatkozó CCSBT határozatnak megfelelően. A Déli Kékúszójú Tonhal Védelmével Foglalkozó Bizottság tudományos bizonyítékok alapján hozhat olyan határozatokat, amelyek célja a déli kékúszójútonhal-állományok hosszú távú fenntarthatóságát biztosítani.

(3) Az EK-Szerződés 300. cikke (2) bekezdésének második albekezdése értelmében amennyiben a regionális halászati megállapodással felállított szervezeteknek joghatással bíró, de az adott megállapodás intézményi keretét nem módosító határozatot kell hozniuk, a Közösség által képviselendő álláspontról a Bizottság javaslata alapján minősített többséggel a Tanács határoz,

A KÖVETKEZŐKÉPPEN HATÁROZOTT:

1. cikk

E határozat mellékletében szerepel az az álláspont, amelyet a Közösség a Déli Kékúszójú Tonhal Védelmével Foglalkozó Bizottságban képvisel, amennyiben az említett bizottságot joghatással bíró határozat meghozatalára kérik fel.

2. cikk

Az e határozat mellékletében szereplő álláspontot a Tanács legkésőbb a Déli Kékúszójú Tonhal Védelmével Foglalkozó Bizottság 2014. évi éves üléséig értékeli, és szükség esetén a Bizottság javaslata alapján felülvizsgálja.

Kelt Brüsszelben,

a Tanács részéről

az elnök

MELLÉKLET

a Déli Kékúszójú Tonhal Védelmével Foglalkozó Bizottságban (CCSBT) a Közösség által képviselendő álláspont

1. ELVEK

A CCSBT keretében az Európai Közösség:

a) a közös halászati politika keretében meghatározott közösségi célkitűzésekkel összhangban lép fel, különösen a déli kékúszójú tonhal fenntartható kiaknázására, a halászati gazdálkodásban követendő ökoszisztéma-alapú szemlélet fokozatos bevezetésének előmozdítására és a halászati tevékenységek tengeri ökoszisztémákra gyakorolt hatásának minimalizálására vonatkozó elővigyázatossági elv alkalmazásával, valamint a gazdaságilag életképes és versenyképes közösségi halászat támogatásával, megfelelő életszínvonalat biztosítva azok számára, akiknek megélhetése a halászati tevékenységektől függ, de figyelembe véve a fogyasztók érdekeit is;

b) biztosítja, hogy a CCSBT intézkedései összhangban álljanak a CCSBT-t létrehozó egyezmény célkitűzéseivel;

c) gondoskodik arról, hogy a CCSBT intézkedései összhangban álljanak a nemzetközi joggal és különösen az ENSZ tengerjogi egyezményével, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló ENSZ-megállapodással, valamint a nemzetközi védelmi és gazdálkodási intézkedések nyílt tengeri halászhajók általi betartásának előmozdításáról szóló megállapodással;

d) elősegíti az összhangot más regionális halászati gazdálkodási szervezetek intézkedéseivel;

e) szinergiára törekszik a harmadik országokkal fenntartott kétoldalú halászati kapcsolatok terén folytatott közösségi politikával, és összhangra törekszik a Közösség külkapcsolati politikájával;

f) gondoskodik arról, hogy a Közösség eleget tegyen nemzetközi kötelezettségvállalásainak.

2. Iránymutatások

Az Európai Közösség – megfelelő esetben – az alábbi CCSBT-intézkedések elfogadásának támogatására törekszik:

a) a déli kékúszójú tonhalra vonatkozó, a rendelkezésre álló legjobb tudományos szakvéleményeken alapuló szigorú védelmi és gazdálkodási intézkedések, amelyek a legnagyobb kifogható mennyiségek és kvótarendszer bevezetése révén biztosítják az állomány hosszú távú fenntarthatóságát. Szükség esetén a halászati tevékenységek fokozásának elkerülése érdekében mérlegelni kell külön intézkedések meghozatalát a túlhalászott állományokra vonatkozóan;

b) a halászati erőkifejtés ellenőrzését és a halászati lehetőségekkel való összehangolását célzó intézkedések;

c) nyomonkövetési, ellenőrzési és felügyeleti intézkedések kidolgozása és végrehajtása, egyebek között megfigyelési program és a kikötő szerinti állam részéről hozott intézkedések révén;

d) a jogellenes, nem bejelentett és szabályozatlan tevékenységek (IUU) elleni megerősített küzdelemre irányuló intézkedések.

[1] HL L 358., 2002.12.31., 59. o.